Fil-11 ta' Novembru 2016, l-UE, l-istati membri tagħha, l-Ekwador, il-Kolombja u l-Perù ffirmaw il-protokoll tal-adeżjoni tal-Ekwador mal-ftehim ta' kummerċ ħieles tal-UE mal-Kolombja u l-Perù. Din il-firma saret wara d-deċiżjoni mill-Kunsill li dan il-protokoll jiġi ffirmat u applikat b'mod proviżorju. L-għan komuni huwa li jiġu ffinalizzati l-passi proċedurali kollha li fadal qabel tmiem is-sena sabiex l-applikazzjoni proviżorja tkun tista' tibda fl-1 ta' Jannar 2017. Il-ftehim jelimina t-tariffi għolja u jindirizza l-ostakoli tekniċi għall-kummerċ. Barra minn hekk jilliberalizza s-swieq tas-servizzi, jipproteġi l-indikaturi ġeografiċi tal-UE u jilliberalizza s-swieq tal-akkwist pubbliku. Il-ftehim jinkludi impenji dwar l-infurzar tal-istandards tax-xogħol u dawk ambjentali, kif ukoll proċeduri rapidi u effettivi għar-riżoluzzjoni ta' tilwim. "Il-firma tal-lum hija aħbar ferm tajba u turi li l-UE tirnexxi fl-oqsma ta' politika ewlenin tagħha ta' kummerċ liberu u ġust," Peter Žiga, Ministru Slovakk inkarigat mill-kummerċ u President tal-Kunsill Fl-2015, l-UE kienet it-tieni l-akbar sieħeb kummerċjali tal-Ekwador filwaqt li l-Ekwador kien is-60 sieħeb kummerċjali tal-UE, bi 13.2% u 0.1% tal-kummerċ estern ta' xulxin, rispettivament. Il-volum tal-kummerċ bejn l-UE u l-Ekwador laħaq 4 594 miljun euro fl-2015. L-adeżjoni tal-Ekwador mal-ftehim se tipprovdi lill-partijiet b'opportunitajiet ġodda ta' aċċess għas-suq għal uħud mill-esportazzjonijiet ewlenin tagħhom. Dawn jinkludu karozzi, xorb alkoħoliku u makkinarju min-naħa tal-UE, u s-sajd, banana, fjuri maqtugħin u kawkaw min-naħa tal-Ekwador. L-Ekwador ser ikollu aċċess għall-ftehim ibbażat fuq il-prinċipju ta' integrazzjoni reġjonali mal-Komunità Andina. Il-ftehim għandu jibqa' miftuħ għall-iffirmar mill-Bolivja, il-membru l-ieħor tal-Komunità Andina. Il-ftehim kummerċjali mal-Kolombja u l-Perù ġie ffirmat f'Ġunju 2012. Dan ġie applikat b'mod provviżorju mal-Perù mill-1 ta' Marzu 2013 u mal-Kolombja mill-1 ta' Awwissu 2013. L-Ekwador issospenda l-parteċipazzjoni tiegħu fin-negozjati għall-ftehim inizjali fl-2009. In-negozjati għall-aċċess tal-ftehim reġgħu bdew f'Jannar 2014 u ġew konklużi f'Lulju 2014. Ir-reviżjoni legali tal-ftehim intemmet fi Frar 2015. Deċiżjoni li tiġi ffirmata u applikata b'mod proviżorju l-adeżjoni tal-Ekwador mal-ftehim bejn l-UE u l-Kolombja/il-Perù Protokoll ta' adeżjoni tal-Ekwador mal-ftehim kummerċjali bejn l-UE u l-Kolombja/il-Perù Annessi għall-protokoll ta' adeżjoni tal-Ekwador mal-ftehim kummerċjali bejn l-UE u l-Kolombja/il-Perù Ftehim ta' kummerċ ħieles bejn l-UE u l-Kolombja/il-Perù